**Floridan koulusurma** (myös **Parklandin kouluammuskelu**) oli Floridan Parklandissa 14. helmikuuta 2018 tapahtunut joukkosurma. Koulun entinen oppilas Nikolas Cruz (s. 24. syyskuuta 1998) ampui hengiltä 17 uhria, joihin kuului sekä koulun oppilaita, että koulun työntekijöitä, jonka lisäksi hän haavoitti 17 muuta. Cruz asetettiin surman jälkeisenä päivänä syytteeseen 17 murhasta, ja hänet tuomittiin myöhemmin elinkautiseen vankeuteen ilman mahdollisuutta ehdonalaiseen vapauteen.

Ammuskelu
---------

Kello 14:19 paikallista aikaa, helmikuun 14. päivänä 2018 Nikolas Cruz saapui Uber-kyydillä koululle, muutamaa minuuttia ennen ammuskelun alkamista. Hän oli varustautunut puoliautomaatti AR-15-kiväärillä ja monilla ammuslippailla. Hän käynnisti palohälyttimen ja alkoi ampua rakennuksesta poistuvia oppilaita ja opettajia. Palohälytys herätti hämmennystä, sillä juuri edellisenä päivänä oli ollut paloharjoitus.

Ammuskelu kesti noin kuusi minuuttia, jonka jälkeen Cruz pudotti aseensa ja lähti paikalta yrittäen sulautua pakenevien oppilaiden joukkoon. Hän käveli läheiseen Walmartiin, jonka Subway-ravintolasta hän osti virvoitusjuoman. Sieltä Cruz lähti paikalliseen McDonald'siin, jossa hän oleskeli ennen lähtöään kello 15:01. Poliisi pysäytti hänet kello 15:40 Wyndham Lakesin naapurustosta, 3,2 kilometrin päässä koulusta, ja pidätti hänet.

Ampuja
------

Cruzin pidätyskuva
Ampujaksi tunnistettiin 19-vuotias koulun entinen oppilas **Nikolas Jacob Cruz** (s. 24. syyskuuta 1998).

Cruzin perheeseen kuuluivat adoptiovanhemmat Lynda ja Roger Cruz. Robert Cruz kuoli 67-vuotiaana vuonna 2004 ja Lynda Cruz 68-vuotiaana marraskuussa 2017, jonka jälkeen Cruz ja hänen – myöskin adoptoitu – pikkuveljensä Zachary olivat asuneet muiden sukulaistensa ja perhetuttujensa luona. Tutkijoiden mukaan Cruz kärsi masennuksesta, autismista ja tarkkaavaisuus- ja ylivilkkaushäiriöstä. Hän oli aikaisemmin saanut apua mielenterveysongelmiinsa.

Poliisi kuvaili Cruzin internetprofiileja "erittäin järkyttäviksi". Ne sisälsivät kuvia hänestä itsestään monien erilaisten aseiden, kuten pitkien veisten, haulikkojen, pistoolien ja ilma-aseiden kanssa. Hänellä oli Instagramissa yksityinen ryhmä, jossa hän kertoi rasistisia, homofobisia, antisemitistisiä ja ksenofobisia mielipiteitään. Hän sanoi vihaavansa homoja ja meksikolaisia. Hän puhui myös vihastaan tummaihoisia ihmisiä kohtaan "vain koska he ovat tummaihoisia" ja juutalaisia kohtaan, sillä hän uskoi "heidän haluavan tuhota maailman".

Cruzin entinen luokkatoveri kertoi hänellä olleen vihanhallintaongelmia ja usein vitsailleen aseista ja aseväkivallasta. Vuonna 2016 valmistuneen oppilaan veli kuvaili Cruzia "erittäin stressaantuneeksi ihmiseksi, joka piti aseista ja yritti piilotella kasvojaan".

Uhrit
-----

Ammuskelussa kuoli 17 ihmistä, joista 14 oli oppilaita ja 3 opettajia. Kaksitoista uhreista kuoli koulun sisällä, kolme rakennuksen ulkopuolella ja kaksi sairaalassa. Lisäksi 17 ihmistä haavoittui, joista viisi vakavasti.

Uhrit ja näiden iät kuollessa olivat seuraavat:

* Alyssa Alhadeff, 14
* Scott Beigel, 35
* Martin Duque, 14
* Nicholas Dworet, 17
* Aaron Feis, 37
* Jaime Guttenberg, 14
* Chris Hixon, 49
* Luke Hoyer, 15
* Cara Loughran, 14
* Gina Montalto, 14
* Joaquin Oliver, 17
* Alaina Petty, 14
* Meadow Pollack, 18
* Helena Ramsay, 17
* Alex Schachter, 14
* Carmen Schentrup, 16
* Peter Wang, 15

Tuomio
------

Syyttäjät vaativat vuonna 2021 aloitetussa oikeudenkäynnissä Cruzille kuolemantuomiota. Cruz tunnusti 17 murhaa ja 17 murhan yritystä, ja pyysi uhrien omaisilta anteeksi tekoaan. Lokakuussa 2022 valamiehistö ei kuitenkaan puoltanut kuolemantuomiota, joten Cruz tuomittiin sen sijaan elinkautiseen vankeuteen ilman mahdollisuutta ehdonalaiseen vapauteen.

Jälkivaikutukset
----------------

Yhdysvaltojen opetusministeri Betsy DeVos asetti Parklandin tapauksen jälkeen komitean tutkimaan kouluturvallisuuden parantamista. Hän kertoi kuitenkin, ettei komitea pohdi aseväkivaltaa sinänsä, vaan yleistä kouluilmapiirin ja -turvallisuuden parantamista. Loppuraportissaan komitea ei ehdottanut suuria linjanmuutoksia, vaan teki satakunta muutosehdotusta pienistä yksityiskohdista. Aseiden käyttöön loppuraportti ei ottanut vahvaa kantaa, mutta DeVos kehotti vakavasti harkitsemaan opettajien aseistamista. Samaa ehdotti jo aiemmin presidentti Trump ja lupasi rahoitusta kouluhenkilöstön asekoulutukseen, mutta muun muassa opettajajärjestöt vastustavat ajatusta.

Lähteet
-------

1. ↑  19-vuotias Nikolas Cruz tunnusti Floridan kouluampumisen: Maanisen kiinnostunut aseista *mtv.fi*.  16.2.2018.  Arkistoitu 28.9.2018. Viitattu 27.8.2018.
2. 1 2  Freyborg, Hanna: Parklandin koulu­ampuja vältti kuoleman­tuomion, tuomittiin elin­kautiseen *Helsingin Sanomat*.  13.10.2022. Viitattu 7.6.2023.
3. ↑  Report: Cruz told Uber driver he was going to music class Miami Herald. Viitattu 27.9.2018. (englanniksi)
4. 1 2  Florida school shooting: Teachers describe chaos as students fled gunman NBC. Viitattu 27. syyskuuta 2018. (englanniksi)
5. ↑  One Day Like Any Other at a Florida School, 6 Minutes of Death and Chaos  16. helmikuuta 2018. NY Times. Viitattu 27. syyskuuta 2018. (englanniksi)
6. ↑  Timeline of shooting at Marjory Stoneman Douglas High School  15. helmikuuta 2018. Local 10. Viitattu 27. syyskuuta 2018. (englanniksi)
7. ↑  Mom's flu death may have sent Florida massacre suspect over the edge New York Post. Viitattu 28. syyskuuta 2018. (englanniksi)
8. 1 2  Nikolas Cruz's digital profile "very, very disturbing" CNN. Viitattu 28. syyskuuta 2018. (englanniksi)
9. ↑  Group chat messages show school shooter obsessed with race, violence and guns CNN. Viitattu 28. syyskuuta 2018. (englanniksi)
10. ↑  Nicole Darrah: Nikolas Cruz was living with Florida high school student in months leading up to shooting, attorney says *Fox News*.  14.2.2018. Viitattu 31.3.2022. (englanniksi)
11. ↑  Remembering the 17 victims of the Parkland FL High School Shooting Miami Herald. Viitattu 27. syyskuuta 2018. (englanniksi)
12. ↑  Isoniemi, Jaakko: Floridan kouluampuja pyysi anteeksi, myönsi 17 murhaa: "Näen siitä painajaisia" *Iltalehti*.  20.10.2021. Viitattu 7.6.2023.
13. ↑  Laine, Linda: Yhdysvalloissa perustettiin Parklandin kouluampumisen jälkeen komitea tutkimaan kouluturvallisuutta – nyt opetusministeri kertoi, ettei komitea keskity aseisiin (maksumuuri) *Helsingin Sanomat*.  6.6.2018. Viitattu 27.12.2019.
14. ↑  Binkley, Collin: Trump’s safety panel seeks to revoke school discipline rules *AP News*.  19.12.2018. Viitattu 27.12.2019. (englanniksi)
15. ↑  Myllyoja, Markus: Valkoinen talo lupaa rahaa opettajien asekoulutukseen *yle.fi*.  12.3.2018. Viitattu 27.12.2019.

Aiheesta muualla
----------------

* Kuvia tai muita tiedostoja aiheesta **Floridan koulusurma** Wikimedia Commonsissa